Eskom ontken ‘totale verduistering’Eskom het gerugte dat daar Saterdagaand ŉ “totale verduistering” gaan wees ontken maar gesê beurtkrag gaan voort. “Eskom het ŉ totale nasionale verduistering aangekondig van 20:00 tot 22:30 vir 6/12/14 en 7/12/14. Wees asseblief voorbereid en skerp veiligheid by winkels en besighede op en bly van die paaie af vanaand,” lui die boodskap wat op sosiale media versprei word. Eskom het intussen op sy amptelike sosiale media-kanale gesê die gerugte is onwaar. “Eskom implementeer tans beurtkrag fase drie tot 22:00 vanaand. Beurtkrag word nasionaal en op ŉ roterende basis gedoen. Dit is of vier, drie of twee ure afhangend van jou skedule.” Eskom het Saterdagoggend van 06:00 tot 08:00 beurtkrag fase twee toegepas waarna daar met fase drie begin is. “Ons doel met beurtkrag die naweek is om opgaardamme en dieseltenkers te vul en noodsaaklike instandhouding te doen,” het Tshediso Matona, Eskom se uitvoerende hoof, Vrydag gesê. Hy het gesê Eskom se strewe is om daarna beurtkrag tot in die middel van Januarie te probeer voorkom. Volgens Matona kan dit egter nie gewaarborg word dat daar nie beurtkrag oor die feesseisoen gaan wees nie. Eskom se kragnetwerk is uiters beperk weens probleme by kragstasies, ŉ tekort aan waterreserwes en logistieke probleme in verband met sy dieselvoorraad. Beurtkrag fase drie maak voorsiening vir die sny van tot 4 000MW se kragverbruik. Indien jy ŉ Eskom-kliënt is, klik hier vir die beurtkragskedules. Munisipale-kliënte kan hul beurtkragskedules op die onderskeie munisipaliteite se webwerwe kry. Eskom publiseer ook van die munisipale skedules hier.